[{"text_idx": "#000000", "text": "Liberkomerca Zono farig\u0302is modelo por plibonigo de la c\u0302ina ekonomio"}, {"text_idx": "#000001", "text": "La 29an de septembro oficiale pendig\u0302is la s\u0302ildo de la C\u0302ina (S\u0302anhaja) Prova Liberkomerca Zono. Samtage pluraj regularoj estis anoncitaj. Por jure akceli la konstruadon de la zono, portempaj lokaj leg\u0302oj kaj regularoj por la zono validig\u0302is en la 1-a de oktobro."}, {"text_idx": "#000003", "text": "G\u0302enerale estas du specoj de liberkomerca zono. Unu estas la larg\u0302-senca: per interkonsento pri liberkomerco du au\u0306 pli ol du landoj au\u0306 regionoj malfermas la merkaton unu al alia, lau\u0306faze nuligas tarifon de dogano kaj nedoganajn barojn de plejparto da varoj, plibonigas kondic\u0302ojn por la merkata aliro en servkomercoj, kaj realigas liberecon de komerco kaj investo, lau\u0306 la traktado de la plej favorata lando de la Monda Komerca Organizo. La alia estas la mallarg\u0302-senca. En la jaro 1973 la Monda Dogana Organizo subskribis la Internacian Konvencion pri Faciligo kaj Harmoniigo de Doganaj Procezoj, kaj g\u0302i difinis la liberkomercan zonon en la mallarg\u0302a senco tiel, ke en parta teritorio de iu lando c\u0302iuj importitaj varoj estu rigardataj ekster dogano rilate tarifon de dogano kaj aliajn impostojn, kaj tiuj varoj estu liberaj de normala dogana superrega sistemo."}, {"text_idx": "#000005", "text": "De la internacia vidpunkto, fronte al la tutmondig\u0302o malfermita komerco inter diversaj landoj estas tre grava, kaj la starigo de prova liberkomerca zono konformas al tendenco de la nuna internacia komerco. Lau\u0306 la analizo de la nuna situacio de C\u0302inio, la c\u0302ina ekonomio restas en la fazo de grava transiro, industria restrukturado stabile disvolvig\u0302as, tamen C\u0302inio ankorau\u0306 bezonas pli fortan ekonomian reformadon por subteni dau\u0306ripovan kaj rapidan ekonomian disvolvig\u0302on."}, {"text_idx": "#000006", "text": "Depost la jaro 2008 influite de la tutmonda financa krizo la importo kaj eksporto de C\u0302inio draste falis, tamen en la jaro 2012 la komerca sumo de C\u0302inio kun siaj partneroj ene de la liberkomerca interkonsento okupis 24% de la eksterlanda komerco de C\u0302inio. Se la liberkomerca zono plivastig\u0302os, la komerca sumo pligrandig\u0302os. Starigi liberkomercan zonon en S\u0302anhajo sendube estas bona vojo por pliigi la malfermitecon."}, {"text_idx": "#000007", "text": "En la fino de marto c\u0302ina c\u0302efministro Li Keqiang diris dum lia esplorado en S\u0302anhajo: \"C\u0302inio alvenis al la stadio, kie oni devas elekti novan provan ejon de la malfermo. S\u0302anhajo sendube havas bonajn kondic\u0302ojn kaj bazon por fari la provon, kaj oni devas pus\u0302i la reformadon per pordomalfermo.\""}, {"text_idx": "#000008", "text": "En au\u0306gusto la programo de la S\u0302anhaja Prova Liberkomerca Zono, kiu ampleksas kvar S\u0302anhajajn Distriktojn sub Speciala Dogan-kontrolado kun areo de 28,78 kvadrataj kilometroj (= 1/226 de la s\u0302anhaja areo) estis aprobita de la S\u0302tata Konsilantaro post ekzamenado."}, {"text_idx": "#000009", "text": "C\u0302inaj ekonomikistoj opinias, ke la S\u0302anhaja Prova Liberkomerca Zono estas grava same kiel la Speciala Ekonomia Zono de Shenzhen, starigita en la jaro 1980. C\u0302inio elektis S\u0302anhajon kiel la liberkomercan zonon pro du kialoj: Unu kialo estas, ke S\u0302anhajo kiel internacia financa centro havas bonan ekonomian sekurecon kaj homresursan rezervon; kaj la alia estas, ke la liberkomerca zono farig\u0302os aktive malfermita merkato de C\u0302inio, precipe pioniro en la malfermita serv-merkato kaj kapitalo-merkato. Tial C\u0302inio elektis S\u0302anhajon kun bona serv-industrio por malfermi la internacian komercan merkaton."}, {"text_idx": "#000010", "text": "Modelo por plibonigo de la c\u0302ina ekonomio"}, {"text_idx": "#000011", "text": "Post pli-ol-30-jara reformado kaj pordomalfermo C\u0302inio nun iras kvazau\u0306 en profundan akvon kaj sturmo-fazon de reformado. Krei \"plibonigitan version de la c\u0302ina ekonomio\" estas la kerna enhavo de \"Keqiang-eknomiko\". Kiel \"eksperimenta kampo\" por antau\u0306enigi reformadon kaj altigi nivelon de malfermita ekonomio, la liberkomerca zono farig\u0302os sperto kopiebla kaj disvastigebla, kaj ludos aktivan rolon de modelo por akceli kunan disvolvig\u0302on de diversaj regionoj. G\u0302i plenumos la sekvajn kvar misiojn: unue, akceli transformig\u0302on de registaraj funkcioj; due, farig\u0302i eksperimenta kampo de la internaciigo de Renminbi; trie, pus\u0302i novigon de imposto; kvare, esti nova modelo de reformado kaj pordomalfermo de C\u0302inio."}, {"text_idx": "#000012", "text": "Starigi liberkomercan zonon ankau\u0306 signifas reordigon de la nuna tutmonda komerca kaj investa regularo. Pluraj c\u0302inaj specialistoj pri internacia komerco opinias, ke unu el la gravaj misioj de la liberkomerca zono estas jena: la tutmonda financa krizo ankorau\u0306 ne finig\u0302is komplete, en diversaj landoj persistas serioza komerca protektismo, kaj pro tio disvolvig\u0302as nombro da regionaj komercaj interkonsentoj, inkluzive de la Trans-Pacifika Partnera Interkonsento; en tia situacio, estos ebleco por la S\u0302anhaja Liberkomerca Zono farig\u0302i la unua malfermita fenestro al la mondo, post kiam C\u0302inio alig\u0302os al la Trans-Pacifika Partnera Interkonsento."}, {"text_idx": "#000013", "text": "\"Pordmalfermo\" kiel unu el la du flugiloj por rapida kresko de la c\u0302ina ekonomio havas novan movforton kaj enhavon. La liberkomerca zono en S\u0302anhajo estas unu punkto, kies evolua dividendo profitigos ne nur C\u0302inion, sed ankau\u0306 la tutan mondon."}, {"text_idx": "#000014", "text": "(Redaktoroj: Zhang Shuang kaj Liu Zijia)"}]